ועדת הכלכלה, כנסת 20, פרוטוקול מספר 769, 2018-06-05 11:00

יצחק וקנין: צהריים טובים, היום ה-5.6.2018.

יצחק וקנין: אני פותח את ישיבת ועדת הכלכלה.

יצחק וקנין: הצעת חוק שירותי תעופה (פיצוי וסיוע בשל ביטול טיסה או שינוי בתנאיה) (הוראות שונות), התשע"ו-2016, של חבר הכנסת אחמד טיבי.

יצחק וקנין: אני מבין שההצעה הזאת כבר התבשלה פה במשך תקופה ארוכה.

יצחק וקנין: רוב הדברים, אני מבין, הם בהסכמה.

יצחק וקנין: ישנם מספר דברים שנצטרך לסיים אותם היום.

יצחק וקנין: אתי, איך את מציעה שנתייחס לאותם סעיפים?

יצחק וקנין: תקריאי אותם מחדש?

אתי בנדלר: לא.

אתי בנדלר: סעיפים 1 עד 6 כולל אושרו, הוקראו והוועדה דנה בהם.

אתי בנדלר: נותרו שלושה סעיפים, שאלה הסעיפים האחרונים של הצעת החוק, 7,8, ו-9.

אתי בנדלר: הסעיף הראשון הוא סעיף שעניינו באכיפת הוראות החוק.

אתי בנדלר: אני אתן כמה מילות רקע, אחר כך אני מציעה שעו"ד חנה טירי, היועצת המשפטית של הרשות להגנת הצרכן והסחר ההוגן, תגיב על כך.

אתי בנדלר: אין היום רגולטור שאחראי, שאוכף את החוק העיקרי.

אתי בנדלר: החוק מקנה, כאמור, זכויות לנוסעים שטיסתם בוטלה או שחל שינוי בתנאי הטיסה, שינוי שבהתאם לחוק מאפשר להם לקבל סעד לפי החוק, תרופה לפי החוק, או הטבה לפי החוק.

אתי בנדלר: אכן מוגשות הרבה מאוד תביעות קטנות בהקשר הזה בארץ.

אתי בנדלר: אני יודעת שיש גם ישראלים שתובעים בחוץ לארץ.

אתי בנדלר: אני אזכיר את זה שוב בהקשר לסעיף הבא.

אתי בנדלר: מכל מקום, אין רגולטור שמפקח על ביצוע הוראות החוק.

אתי בנדלר: כך יכול להיות, ברמה התיאורטית או המעשית, שיש מפעיל טיסה שהוא מפר סדרתי או מפר ביודעין.

אתי בנדלר: למרות שפונים אליו, הוא לא נותן את הסעד שהחוק מקנה לצרכן.

אתי בנדלר: אין גוף ממלכתי שמברר תלונות בעניין הזה, לכן הציע חבר הכנסת טיבי להסמיך את הרשות להגנת הצרכן כרגולטור לעניין החוק הזה, מה שאומר שיהיו להם כל הסמכויות לפי חוק הגנת הצרכן.

אתי בנדלר: זה אומר סמכויות בירור תלונות, קבלת מידע, הטלת עיצומים כספיים וכן הלאה.

אתי בנדלר: הסעיף כפי שהוא בא לידי ביטוי בהצעת החוק הוא סעיף מאוד מאוד לקוני שלא נותן את הכלים לרשות להגנת הצרכן, הוא יותר ברמת כותרת.

אתי בנדלר: אנחנו מיד נקרא את זה.

אתי בנדלר: במהלך המגעים שהיו לנו עם הרשות, או עם נציגי הממשלה, ביקשנו הצעה מפורטת יותר.

אתי בנדלר: הצעה כזאת איננה עומדת כרגע בפנינו.

אתי בנדלר: אני מציעה שחנה תציג את הרקע ואת הסיבות לכך.

יצחק וקנין: אני מנחש שזה תקציבי.

חנה וינשטוק טרי: נכון.

חנה וינשטוק טרי: אני אגיד כמה מילים מקדימות.

חנה וינשטוק טרי: קודם כל, אנחנו חושבים שחוק שירותי תעופה בכל מה שנוגע לפיצוי נוסעים שהטיסה שלהם התאחרה, בוטלה וכו' הוא חוק חשוב, הוא חוק צרכני.

חנה וינשטוק טרי: נכון להיום, האכיפה היא אכיפה פרטית באמצעות הגשת תביעות לפיצויים מוגדלים.

חנה וינשטוק טרי: הם עשויים להיות מוגדלים יותר מאשר פיצויים נזיקיים, אבל לא תמיד.

חנה וינשטוק טרי: בכל אופן, כשהצעת החוק הזאת שמונחת בפנינו הגיעה לממשלה, ראינו שבאמת כוונת המציע היא להוסיף רשות רגולטורית שגם תאכוף את הוראות החוק.

חנה וינשטוק טרי: בעניין הזה היו לנו שתי הערות.

חנה וינשטוק טרי: הערה ראשונה, שהסעיף לא מנוסח כפי שהוא צריך להיות מנוסח.

חנה וינשטוק טרי: כשמטילים אחריות על גוף מסוים, צריך שיהיו לו סמכויות, שתהיה סנקציה.

חנה וינשטוק טרי: לא מספיק רק לומר שהוא יטפל בתלונות, צריך להקים מערך ענישה.

חנה וינשטוק טרי: נכון להיום מה שמקובל להקים זה עיצומים כספיים.

חנה וינשטוק טרי: דבר שני, הנושא התקציבי.

חנה וינשטוק טרי: גם כאשר מטילים אחריות על גוף רגולטורי, צריך לוודא שאכן יש לו כוח אדם מספיק כדי לטפל בנושא.

חנה וינשטוק טרי: ברשות יש תלונות לגבי החוק עצמו, לגבי אי קיום של החוק עצמו.

חנה וינשטוק טרי: אנחנו חושבים שהחוק חשוב, אבל יחד עם זאת יש לנו קושי בנושא הזה.

אתי בנדלר: קושי תפעולי.

חנה וינשטוק טרי: קושי תפעולי.

חנה וינשטוק טרי: היו לנו גם קשיים בכל מה שנוגע לסמכויות, אבל את הקושי הזה צלחנו עם משרד המשפטים.

חנה וינשטוק טרי: זאת אומרת, גם בהתחלה הייתה שאלה של מה זאת אכיפה, האם אכיפה זה עיצומים כספיים או משהו שהוא פחות.

חנה וינשטוק טרי: אנחנו לא הסכמנו למשהו שהוא פחות, למשהו שאין בו שיניים.

חנה וינשטוק טרי: את הקושי הזה צלחנו.

חנה וינשטוק טרי: אנחנו מנסים - אני חושבת מהרגע שבו ההצעה אושרה על ידי הממשלה - לבוא בדברים עם משרד האוצר.

חנה וינשטוק טרי: אני מניחה שאלה דברים שהם בתוך הממשלה, זה לא עניין להעלות אותם פה.

חנה וינשטוק טרי: אנחנו פועלים ומנסים בעניין הזה מול האוצר.

חנה וינשטוק טרי: לא הצלחנו עד כה.

חנה וינשטוק טרי: אנחנו מנסים לערב את השר בנושא.

חנה וינשטוק טרי: לפי החלטת ועדת שרים לחקיקה, בגלל שהעלינו את הקשיים האלה עוד קודם, בגלל שהתנינו את התמיכה שלנו, של הרשות, הממשלה תמכה.

חנה וינשטוק טרי: היא אמרה שההצעה תחזור לוועדת שרים לפני קריאה ראשונה.

חנה וינשטוק טרי: אני יודעת שזה כנראה הדיון האחרון.

חנה וינשטוק טרי: אנחנו לא רוצים לעכב את האישור של ההצעה לקריאה ראשונה, לכן אנחנו מבקשים להותיר את הנוסח כפי שהוא, כאשר אנחנו נדון בזה בשלב של קריאה שנייה ושלישית.

חנה וינשטוק טרי: אנחנו גם נראה מה קורה בתוך הממשלה, אם יש דברים שזזו, השתנו.

חנה וינשטוק טרי: לפי זה נוכל לעדכן את הוועדה בשלב מאוחר יותר.

יצחק וקנין: יש לכם את העלות התקציבית של אדם שיתעסק בזה, שיצטרך לטפל בדברים?

חנה וינשטוק טרי: העברנו לאוצר.

חנה וינשטוק טרי: ביקשנו 5 חוקרים, עורך דין, חצי תקן של פניות ציבור.

חנה וינשטוק טרי: העברנו להם את הערכות שלנו לגבי כמה כוח אדם נדרש כדי לטפל בנושא.

חנה וינשטוק טרי: ושוב אני רוצה להדגיש ולומר, כשמטילים אחריות על גוף מסוים, צריך שאותו גוף יוכל לעשות את הדבר הזה מבחינה תקציבית, מבחינת כוח אדם.

חנה וינשטוק טרי: אנחנו לא רוצים שלחוק הזה יהיה סעיף מאוד יפה של סמכויות ואכיפה אבל יהיה לו קושי ממשי בעניין.

יצחק וקנין: לא יאכפו אותו פשוט.

יוליה מלינובסקי: שאלתי את יוזם החוק אם יש היום גוף במדינה שבאופן שיטתי מפרסם מידע לציבור על כל חברות התעופה בארץ בכל הנוגע לאיסורים, לעמידה בזמנים, לכל הדברים האלה.

יוליה מלינובסקי: הבנתי מחבר הכנסת טיבי שאין.

יוליה מלינובסקי: זאת אומרת, אנחנו כציבור לא יכולים להתחיל היום בבדיקה על-מנת לראות אם החברה אמינה.

יצחק וקנין: כל חברה מפרסמת את הזה שלה, אני חושב.

אתי בנדלר: עניינו של החוק הזה הוא אך ורק בפיצוי וסיוע לנוסעים.

יוליה מלינובסקי: כרגע דיברנו עם חבר הכנסת טיבי.

יוליה מלינובסקי: עלה רעיון, ותחשבו על זה, לבקש בחוק הזה לחייב את רשות שדות התעופה להציג פעם בשנה דוח מהנתונים שהחברות מוסרות - רשות שדות התעופה מפקחת על כל חברות התעופה - בנושא של עמידה בזמנים, איחורים וכו' וכו'.

יוליה מלינובסקי: זה נותן לציבור מידע רחב לדעת איזו חברה היא חברתית, איזו חברה אמינה.

יוליה מלינובסקי: מה אתם אומרים על זה?

לאה ורון: אני לא משוכנעת שזה רשות שדות התעופה ולא רשות התעופה האזרחית.

יצחק וקנין: זה רת"א צריך להיות.

לאה ורון: זה דבר שצריך לבדוק.

יוליה מלינובסקי: אנחנו נבדוק את זה.

יוליה מלינובסקי: אני באתי לדיון הזה, אדוני היושב-ראש, כדי לפרגן לחבר הכנסת טיבי.

יוליה מלינובסקי: זו הפעם הראשונה, אני מקווה שלא האחרונה.

יוליה מלינובסקי: אני באופן אישי השתמשתי בחוק שלו בגרסה הקודמת.

יוליה מלינובסקי: אני ובעלי החלטנו לנסוע לטיול קצר של 3 ימים לרומא.

יוליה מלינובסקי: השארנו את הילדים עם ההורים.

יוליה מלינובסקי: בסוף נתקענו בשדה התעופה 8 שעות, בלי הסברים ובלי כל הסיוע שהיינו אמורים לקבל שם.

אתי בנדלר: חברת תעופה ישראלית?

יוליה מלינובסקי: לא, חברה זרה.

יוליה מלינובסקי: דווקא זו חברת טיסה סדירה, לא צ'רטר.

יוליה מלינובסקי: זה כמובן בלי שום סיוע, בלי כלום.

יוליה מלינובסקי: אנחנו עוד בסדר, שנינו אנשים מבוגרים.

יוליה מלינובסקי: אני גרה בחולון, אז פשוט לקחנו מונית הביתה, חיכינו בבית.

יוליה מלינובסקי: היו שם משפחות עם ילדים ש-8 שעות חיכו בשדה התעופה בלי הבנה בכלל מה יקרה להן.

יוליה מלינובסקי: לשמחתנו, היינו אנשים מביני עניין, אספנו נתונים בטיסה, גיבשנו קבוצה של שלושים ומשהו נוסעים.

יוליה מלינובסקי: זה לא היה כל אחד בנפרד.

יוליה מלינובסקי: הצלחנו להסתדר.

יוליה מלינובסקי: כשחזרנו הביתה פנינו לאותה חברה.

יוליה מלינובסקי: היא שלחה אותנו לכל הרוחות.

יוליה מלינובסקי: חברות התעופה לא ממהרות לפצות.

יוליה מלינובסקי: לקח לנו שנה.

יוליה מלינובסקי: לקחנו עורכת דין.

יוליה מלינובסקי: בזכות זה שהיו בקבוצה שלושים ומשהו בני אדם הצלחנו לקבל פיצוי.

יוליה מלינובסקי: בלי שיהיה דוח מסודר פעם בשנה - -

יצחק וקנין: לא דוח.

יצחק וקנין: אני לא חושב שהבעיה היא הדוח.

יצחק וקנין: אם לא יהיה מישהו שיאכוף את הדבר הזה, יפקח עליו וידאג שהחוק הזה ייושם, אנחנו סתם מחוקקים פה חוק.

יוליה מלינובסקי: אם כשהזמנתי כרטיס היה לי את המידע שהחברה היא מפרת זמנים סדרתית, יכול להיות שהייתי מזמינה כרטיס דרך חברה אחרת.

יוליה מלינובסקי: זאת אומרת, פה המידע לציבור, הידיעה מה קורה עם אותן חברות - -

יצחק וקנין: זה דיון בפני עצמו.

יצחק וקנין: אני מקבל את מה שאת אומרת.

יצחק וקנין: יכול להיות שבמשרד התחבורה - המידע הזה מאוד חשוב לציבור – צריך לחשוב איך להביא את המידע הזה לציבור, על מנת שהציבור יעשה את שיקול הדעת איזו חברה הוא רוצה.

יוליה מלינובסקי: בזכות חבר הכנסת טיבי קיבלתי פיצויים.

אתי בנדלר: אני רק רוצה לומר למה שאת אומרת, לגבי העניין של לחייב חברות לתת דוחות.

אתי בנדלר: זה דבר שלא ברור למי, אם לרשות התעופה האזרחית.

אתי בנדלר: זה לא ממש מתקשר לשם של החוק, לנושא שהחוק עוסק בו.

אתי בנדלר: אפשר לחבר את הנושא של הרגולטור, כי הרגולטור, אם הוא יוסמך לכך, יהיה רשאי גם לפרסם דוחות על מספר התלונות שהוא קיבל, על העיצומים שהוא הטיל וכיוצא באלה.

יוליה מלינובסקי: וזה ייתן תמונה.

אתי בנדלר: ואז זה נותן תמונה.

אחמד טיבי: אדוני היושב-ראש, בישיבה הקודמת לא נכחתי.

אחמד טיבי: אני מברך על העבודה שנעשתה, אבל יש לי כמה הערות קטנות, לא גדולות.

יצחק וקנין: על סעיפים שאושרו?

אחמד טיבי: כן.

אתי בנדלר: לא, אדוני.

אתי בנדלר: אין דיון מחדש בסעיפים האלה.

אתי בנדלר: אתה לא הגשת בקשה לדיון מחדש.

אחמד טיבי: אני בכל זאת רוצה להעלות את הדברים.

אחמד טיבי: סעיף 3(א)(1)(2):

אחמד טיבי: בפסקה (ב), בסופה יבוא "ואולם, בוטלה טיסה בשל נסיבות כאמור בסעיף 6(ה)(1) – עד שלושה לילות;"

אתי בנדלר: הסעיף הזה נמחק, התוספת הזאת נמחקה לגמרי.

אחמד טיבי: אין להגביל שלושה לילות?

אתי בנדלר: לא מוגבל.

אחמד טיבי: אצלי היא לא נמחקה.

יצחק וקנין: אחמד, אני מציע שתתעדכן.

אחמד טיבי: זה הכי מעודכן שאנחנו קיבלנו.

אתי בנדלר: כל מי שמכיר הליכי חקיקה יודע שהוועדה דנה במספר ישיבות.

אתי בנדלר: לא מכינים נוסח מישיבה לישיבה, אין דבר כזה.

אתי בנדלר: זה קורה במקרים מאוד נדירים.

אתי בנדלר: כל מי שהיה בישיבה יודע מה סוכם.

אתי בנדלר: מי שלא היה, יכול לקרוא את הפרוטוקול או לצפות בשידור.

אתי בנדלר: אם נתחיל להכין בכל הצעת חוק נוסחים מישיבה לישיבה, אנחנו נצטרך לגדיל את צוות הלשכה המשפטית אינני יודעת בכמה.

אחמד טיבי: סעיף 2א(3): מועד אישור הזמנה על ידי מוכר הכרטיס.

קריאה: זה ירד.

אחמד טיבי: זה עדיין נשאר, לא נמחק.

קריאה: (2) ו-(3) אוחדו ביחד.

אתי בנדלר: נכון.

אתי בנדלר: זה לא נמחק.

אחמד טיבי: בסעיף קטן (ג), אחרי "ופיצוי כספי כאמור בתוספת הראשונה" יבוא "ובשירותי סיוע למעט שירותי תקשורת".

אחמד טיבי: אנחנו רוצים שהוא יקבל שירותי סיוע וגם תקשורת.

אתי בנדלר: זה אושר.

אחמד טיבי: הסעיף הזה אושר כפי שהוא.

יצחק וקנין: אני לא מתכוון לפתוח את הסעיפים.

יצחק וקנין: אם אני פותח אותם, אתם לא תגמרו את החוק היום.

אתי בנדלר: יש כאן דיווח מה אושר, מה לא אושר.

אתי בנדלר: הדיון בסעיפים האלה הסתיים.

אתי בנדלר: לא ניתן לדון בהם, אלא אם כן יש בקשה לדיון מחדש.

אתי בנדלר: מודיעים על כך בסדר היום, ואז - -

אחמד טיבי: אינפורמטיבית אני רוצה לשמוע, כי ניתן לי נוסח שכנראה הוא לא מדויק.

אחמד טיבי: מה שהועבר ללשכתי כנראה לא מעודכן.

דוד שפרכר: אני רוצה לומר שלעניות דעתי – אני מומחה ברגולציה תעופתית - יש פה איזו שהיא טעות מסוימת, מכיוון שהסעיף הזה מנוגד לתחיקה הבינלאומית, האירופית, הרוסית, הטורקית, הברזילאית.

דוד שפרכר: אלה אותם הדינים הזרים שדיברנו עליהם.

יצחק וקנין: כל ההליך שאני עושה עכשיו הוא לפנים משורת הדין, כיוון שהצביעו על הסעיפים האלה.

יצחק וקנין: אני לא יכול לדון בהם.

יצחק וקנין: גם אם תאמר פה עוד רבע שעה דברים, אני לא אוכל לשנות אותם.

יצחק וקנין: מה שאני מציע לידידי, אולי אדוני יגיש הסתייגות לחוק.

דוד שפרכר: אני סך הכל מנסה לעזור.

אתי בנדלר: הוא לא יהיה זכאי לשירותי סיוע, למעט שירותי תקשורת.

דוד שפרכר: אני לא מוכן לפתוח.

דוד שפרכר: הצביעו על הסעיף הזה.

אחמד טיבי: נעשה את זה בקריאה שנייה ושלישית.

דוד שפרכר: יש טעות משפטית.

יצחק וקנין: אתה צריך להבין, יש פה דרך חקיקה ברורה.

יצחק וקנין: על מנת לפתוח את הסעיף הזה, צריך להגיש בקשה לדיון מחודש על הסעיף.

יצחק וקנין: לא נעשה דבר כזה.

יצחק וקנין: אם הוא יעשה דבר כזה, זו פרוצדורה.

יצחק וקנין: אני מציע שנמשיך עם החוק, נסיים אותו לקריאה ראשונה.

יצחק וקנין: יש דברים שהוסכמו.

יצחק וקנין: יש אחרי זה קריאה שנייה ושלישית.

שירלי קציר: אני שותפה במשרד פישר-בכר.

שירלי קציר: אני פה מטעם שורה ארוכה של גופים, ביניהם "בריטיש איירוויז", "איבריה איירלייס", "קלסיקל", שהיא מארגן, "דלתא איירליינס", שזו חברת תעופה אמריקאית, "ארקיע", "וויזר", שזו חברת תעופה הונגרית.

יצחק וקנין: לאיזה סעיף את רוצה להתייחס?

שירלי קציר: אני רוצה להתייחס לסעיף 7 שהועלה בתחילת הדברים על ידי - -

אתי בנדלר: זה הסעיף שעדיין לא הוקרא.

יצחק וקנין: כל הסעיפים שאושרו, אושרו, אנחנו לא פותחים אותם.

יצחק וקנין: אנחנו נקריא את הסעיפים שנשארו במחלוקת, שעדיין לא הוצבעו.

איתי עצמון: הוספת סעיף 18א 7.

איתי עצמון: אחרי סעיף 18 לחוק העיקרי יבוא: "אכיפת הוראות החוק 18א.

איתי עצמון: הרשות להגנת הצרכן ולסחר הוגן כמשמעותה החוק בחוק הגנת הצרכן, התשמ"א-1981 (בסעיף זה – הרשות), תפעל לפי סמכויותיה כדין לשם אכיפת הוראות חוק זה, ובכלל זה –

איתי עצמון: הנוגעים בדבר;

איתי עצמון: זה וטפל בהן.

איתי עצמון: "

אתי בנדלר: זה בדיוק הסעיף שדיברתי עליו בהקדמה.

אתי בנדלר: כאן ממנים רגולטור לחוק הזה.

אתי בנדלר: הרגולטור שמוצע למנות זו הרשות להגנת הצרכן והסחר ההוגן.

אתי בנדלר: כפי שאמרתי, הסעיף הזה מנוסח בצורה מאוד לקונית שלא מספקת את הכלים המשפטיים לרגולטור כדי לאכוף את הוראות החוק בצורה ראויה.

אתי בנדלר: מה שנאמר כאן, כפי שאמרתי, זה שהיא תפעל לפי סמכויותיה כדין לשם אכיפת הוראות חוק זה.

אתי בנדלר: זו לא אמירה שבאמת מקנה סמכויות מספיקות כדי לבצע את המטלות הנדרשות לצורך פיקוח והסדרה ראויה.

אתי בנדלר: אי אפשר מכוח האמירה "תפעל לפי סמכויותיה כדין לשם אכיפת הוראות חוק זה" לדעת איזה סמכויות.

אתי בנדלר: האם יש לה סמכות להטיל עיצום כספי?

אתי בנדלר: בוודאי שלא.

אתי בנדלר: האם יש לה סמכויות לדרוש מסמכים או מידע מהמפוקחים?

אתי בנדלר: נראה לי שגם לא.

אתי בנדלר: זאת אומרת, הדברים האלה צריכים להיאמר בצורה הרבה יותר ברורה, הרבה יותר מפורטת.

אתי בנדלר: מה שכתוב כאן, כפי שאמרתי, זו אמירה כללית ברמה של כותרת שלא מספקת כלים ראויים.

אתי בנדלר: על כך אמרה עורכת דין טירי שיש עדיין מחלוקת בתוך המדינה כיצד לנסח את הסעיף הזה, לכן היא ביקשה בשלב הזה לקריאה ראשונה לאשר את זה כפי שזה.

אתי בנדלר: אנחנו נציין בדברי ההסבר, ככל שהוועדה תאשר את הסעיף הזה, שבעת הכנת הצעת החוק לקריאה השנייה והשלישית יפורטו סמכויותיה של הרשות להגנת הצרכן לצורך אכיפת חוק זה.

חנה וינשטוק טרי: אני רק רוצה עוד פעם להדגיש, גם הנושא התקציבי הוא נושא שעדיין לא נפתר.

חנה וינשטוק טרי: אני מקווה שהוא ייפתר.

חנה וינשטוק טרי: אם הוא לא ייפתר והשר יחליט לחזור לממשלה, הוא יחזור לממשלה.

חנה וינשטוק טרי: אנחנו נהיה חכמים יותר בשלב מאוחר יותר.

חנה וינשטוק טרי: מכיוון שאנחנו לא רוצים לעכב את האישור לקריאה ראשונה, כפי שאמרה היועצת המשפטית, אנחנו מציעים לאשר את הסעיף ככה.

אתי בנדלר: חברי הכנסת בוודאי יודעים שבעת הכנת הצעת חוק לקריאה ראשונה, הצעת חוק פרטית, יש לקבל את עמדת האוצר לגבי העלות התקציבית של הצעת החוק.

אתי בנדלר: מסרה לי מנהלת הוועדה שנציג האוצר מסר הודעה בכתב על כך שאין להצעת החוק הזאת עלות תקציבית, דהיינו, הנחת משרד האוצר היא שלא תינתן שום תוספת כוח אדם לרשות להגנת הצרכן והסחר ההוגן.

אתי בנדלר: עמדתה של הרשות היא שהם לא יוכלו לאכוף את החוק כראוי אם לא תינתן להם תוספת כוח אדם.

אתי בנדלר: יהיה צורך לדון בכך אחרי הקריאה הראשונה.

יצחק וקנין: הדברים ברורים לכולם.

יצחק וקנין: אנחנו יודעים איפה אנחנו מונחים.

שירלי קציר: צודקת גברתי היועצת המשפטית שהרעיון הזה של למנות רגולטור הוא רעיון שקיים בחקיקה שאנחנו מכירים, בתקנות האירופיות 261.

שירלי קציר: הקונספט הזה הוא משהו שמקובל עלינו.

שירלי קציר: ההתנגדות שלנו היא לגורם שנבחר.

שירלי קציר: אנחנו סבורים שהגורם שראוי שיפקח על נושא של אכיפת החוק, זה שיביא לשולחן מערכת דינים שהיא ייחודית, גלובאלית, כאשר יש כאן שחקנים בשוק שחלקם חברות זרות בלי נציגות בישראל, חלקם חברות ישראליות, חלקם חברות עם נציגות בישראל - - מתעוררת שאלה, ובעניין הזה גם קיימתי דיונים עם חנה, על סמכותה של הרשות להגנת הצרכן ולסחר ההוגן לאכוף את תחולת החוק או כל חוק ישראלי אחר על חברות שאין להן נציגות בישראל.

יוליה מלינובסקי: הנוסעים הם ישראלים.

שירלי קציר: אנחנו סבורים שהגורם שראוי שיפקח על זה, שבאמת הוא השער שחברות התעופה הזרות והישראליות צריכות לעבור בו בכדי לקבל היתר להפעיל טיסות בישראל, הוא משרד התחבורה.

שירלי קציר: רשות התעופה האזרחית היא הגורם שצריך להיות אמון על הנושא הזה.

שירלי קציר: זה גורם שבא בדברים עם חברות התעופה באופן שוטף, הוא מכיר את התחום.

שירלי קציר: כשהוא צריך להעמיד אותם במקום, הוא יודע היטב לעשות את זה.

שירלי קציר: גם בעולם רואים שהרגולטור הוא משרד התחבורה.

חני סובול: אני רוצה להגיד את אותו דבר כמו שאמרה שירלי, רק מזווית החוקים שאנחנו כבר יודעים שהם תחת חוק הגנת הצרכן.

חני סובול: נעשית בהם, לצערי, אכיפה בררנית, וזה לא בגלל הרשות להגנת הצרכן, אלא בגלל העמדה של חברות התעופה שאומרות שהן לא כפופות לחוקי הגנת הצרכן בישראל מטעמים כאלה ואחרים.

חני סובול: יש לנו אין סוף תקלות כאלו.

יצחק וקנין: חוק הוא חוק.

יצחק וקנין: כולם כפופים לחוק.

חני סובול: זה לא כך.

יצחק וקנין: את דעתי אני אומר בסיום - -

חני סובול: אנחנו רואים את זה במקרה של מכירת מוצרים שאינם ניתנים להחזרה, מה שאנחנו קוראים non-refundable .

חני סובול: חברות הלואו קוסט ממשיכות למכור כאן כרטיסי טיסה ללא הפסקה.

חני סובול: אנחנו לא יכולים להתמודד מול אותן חברות שעושות את זה בצורה של הטעיה של הלקוח.

חני סובול: אנחנו לא יכולים להתחרות מול אתרי האון-ליין שמטעים בנושא של ה-17% מע"מ.

חני סובול: אנחנו יודעים שהרשות להגנת הצרכן עשתה פה מהלך, היא כן קנסה את "בוקינג" בעניין הזה ב-2.5 מיליון שקל.

חני סובול: עד היום הם לא משלמים את החוב.

חני סובול: הם מצפצפים עלינו.

חני סובול: סליחה שאני אומרת את זה, הם מצפצפים על החוקים במדינת ישראל.

חני סובול: צריך פה איזו שהיא אינסטנציה אחרת שתאכוף את החוקים האלה על חברות התעופה.

דוד מלובני: אני מתנגד למה ששירלי קציר אמרה.

דוד מלובני: אני תומך בגורם שיהיה הרגולטור.

דוד מלובני: לחוק הזה יש אוריינטציה צרכנית.

דוד מלובני: צריך אנשים עם אוריינטציה צרכנית שיטפלו בזה.

דוד מלובני: משרד התחבורה מחזיק פיקדונות של חברות שפשטו את הרגל, חברות שהשאירו אלפי אנשים אם לא עשרות אלפי אנשים ללא כסף.

דוד מלובני: הוא לא ממהר לתת לאנשים את הפיקדון הזה.

דוד מלובני: זה בגלל שאין לו אוריינטציה צרכנית.

דוד מלובני: עכשיו בקשר למה שהגברת הזאת אמרה.

דוד מלובני: אם "בוקינג" לא משלם את הקנסות, אפשר להוציא להם פסק דין מחוץ לתחום כדי לגבות את זה.

דוד מלובני: אנחנו גם יודעים לעשות את זה.

דוד מלובני: זה שמישהו לא משלם את הפיצויים שהחברה קיימה לא אומר דבר.

דוד מלובני: החוק הזה הוא חוק טרי, הוא חוק חדש.

דוד מלובני: הוא יהיה עוד אחד מאלפי חוקים אצל משרד התחבורה.

דוד מלובני: אנחנו יודעים מה הבעיה בכוח האדם במשרדי הממשלה.

דוד מלובני: כך זה גם כנראה ייאכף.

דוד מלובני: זו הסיבה שחברות התעופה רוצות שזה יהיה במשרד התחבורה כאחד מאלפי חוקים, לא במקום חדש, לא במקום שבו זה יהיה הבייבי שלו.

גיל סתיו: אנחנו בעד שיהיה רגולטור.

גיל סתיו: הרשות, לדעתנו, שהוצעה תגרום לאפליה בין חברות התעופה הישראליות לבין החברות הזרות.

גיל סתיו: כחברת תעופה ישראלית אנחנו נכבד כל הנחיה, אנחנו ניקנס - אני מקווה מאוד שלא - בעת הצורך.

גיל סתיו: השיניים מול חברות התעופה הזרות, ממה שראינו עד כה, הן לא מאוד חזקות.

גיל סתיו: אני מקבל את עמדתה של שירלי ושל חני.

גיל סתיו: למשרד התחבורה יש את השיניים לבוא ולאכוף על חברות תעופה זרות במידה והן לא עומדות בחוק.

גיל סתיו: זו גם בקשתנו והמלצתנו.

גיל סתיו: זה מהכיוון של יצירת שוויון בין החברות הישראליות לזרות, כדי שאנחנו כחברת תעופה ישראלית לא נופלה לרעה במקרה הזה.

אתי בנדלר: אתה יכול להסביר מדוע לא תיווצר אפליה אם משרד התחבורה הוא זה שיאכוף את החוק?

גיל סתיו: בגרסה הראשונה של "חוק טיבי", כפי שאנחנו קוראים לו, ראינו שיש חברות שעדיין מצפצפות על החוק.

אתי בנדלר: רק תסביר איך זה ישנה את המצב אם משרד התחבורה יאכוף.

גיל סתיו: שמענו מקודם סיפור על איחור של 8 שעות לטיסה לרומא, שרק כשהם התאגדו בתביעה משפטית הם קיבלו את הפיצוי.

גיל סתיו: עם חברה ישראלית זה לא היה קורה.

אתי בנדלר: אתה עדיין לא עונה על השאלה שלי.

גיל סתיו: משרד התחבורה יוכל לאשר או לא לאשר לאותה חברה לטוס לכאן.

אתי בנדלר: אתה רוצה שתהיה סנקציה בחוק כך שאם חברה לא פועלת בהתאם לחוק, לא יתנו לה אישור לטוס לישראל וממנה?

גיל סתיו: בוודאי.

קריאה: כמו בחו"ל.

קריאה: גם אירופה מתנהגת ככה.

גיל סתיו: לרשות להגנת הצרכן אין את השיניים אל מול החברות הזרות.

אתי בנדלר: איזה שיניים יש למשרד התחבורה שלא יהיו לרשות?

אתי בנדלר: אמרת לי מניעת טיסה.

אתי בנדלר: מה עוד?

גיל סתיו: הוא יכול לתת זמנים יותר טובים, פחות טובים, סלוטים.

אתי בנדלר: סמכות כזאת צריכה להיות כתובה בחוק.

אתי בנדלר: אני חושבת שזו פגיעה ברורה בנושא השמיים הפתוחים.

אתי בנדלר: אני לא בטוחה שזה משרת את האינטרסים של הצרכנים.

הילה שטרן אטיאס: אני רוצה להצטרף להצעה שרשות התעופה האזרחית היא הגורם המתאים.

הילה שטרן אטיאס: כבר היום רשות תעופה אזרחית דורשת שכל חברה שנוחתת פה בישראל תיתן נציג לקבלת כתבי בית דין.

הילה שטרן אטיאס: רשות תעופה אזרחית לא מאפשר לחברה לפתוח פעילות.

אתי בנדלר: החוק קובע את זה.

אתי בנדלר: זה הוסף בוועדת הכלכלה לא כל כך בהסכמתם.

הילה שטרן אטיאס: לרשות תעופה אזרחית יש את פרטי הקשר האלה.

הילה שטרן אטיאס: אם הרשימה הזאת לא תהיה מעודכנת, לא ניתן יהיה לאכוף נגד הרשימה הזאת.

הילה שטרן אטיאס: אני לא יודעת אם הרשות להגנת הצרכן יודעת לפנות לאותם נציגים או לאכוף מול אותם נציגים כמו שרשות התעופה האזרחית יודעת.

הילה שטרן אטיאס: אם הרשימות לא יהיו עדכניות, אם המענה לא יינתן, לרשות התעופה האזרחית תהיה יותר יכולת להפעיל סנקציות אל מול אותן החברות.

מרים אילדיס: גם היום אנחנו עובדים מול חברות התעופה, מול department of transportation האמריקאי.

מרים אילדיס: אם אנחנו לא עונים לו תוך כמה זמן על כל מיני שאלות, אנחנו כפופים לקנסות.

מרים אילדיס: בדיוק שאלת על עוד דרך לאכוף.

מרים אילדיס: מעבר לרשות לנחות אנחנו נתונים לקנסות.

מרים אילדיס: תודה לאל זה לא קורה לנו.

מרים אילדיס: אנחנו עומדים גם מול משרד התחבורה האירופי.

מרים אילדיס: זה היום עובד בשוטף.

יעל קטן: אני רוצה לענות לעורכת דין בנדלר על ההבדל בין משרד התחבורה לרשות להגנת הצרכן.

יעל קטן: כל חברות הלואו קוסט לא כפופות היום לחוק הגנת הצרכן.

יעל קטן: אנחנו כפופים לזה.

יצחק וקנין: מה זאת אומרת "לא כפופות"?

יעל קטן: מה שקורה בפועל זה שחברות הלואו קוסט לא כפופות לחוק הזה היום.

יעל קטן: אני מסכימה עם כל מה שנאמר שמשרד התחבורה כן יוכל לאכוף את זה, ללא שום קשר לפגיעה בשמיים הפתוחים.

יעל קטן: השמיים יכולים להמשיך להיות פתוחים, אבל חוק זה חוק.

יצחק וקנין: עורכת דין טירי, אולי תשיבי להם.

חנה וינשטוק טרי: כן, אני רוצה להתייחס.

חנה וינשטוק טרי: האמירה שהחוק לא חל על חברות הלואו קוסט היא אמירה מאוד כוללנית, לא נכונה ומאוד מטעה את הוועדה.

חנה וינשטוק טרי: בדיונים קודמים לגבי ההצעה הזאת ולגבי ההצעה אחרת שמונחת בפני ועדת הכלכלה, הסברנו את העמדה שלנו בנושא.

חנה וינשטוק טרי: כל חוק הוא חוק אקס טריטוריאלי מבחינת האכיפה שלו.

חנה וינשטוק טרי: לבוא ולומר באופן גורף שהחוק לא חל זה לא נכון.

חנה וינשטוק טרי: יש כל מיני מבחנים.

חנה וינשטוק טרי: יש כבר פסיקות שמאשרות את אותם מבחנים.

חנה וינשטוק טרי: לפחות בהליכים אזרחיים, כאשר יש זיקות של אותה חברה למדינת ישראל, יש תחולה לדין.

חנה וינשטוק טרי: זה קודם כל.

חנה וינשטוק טרי: לבוא ולומר שחוק הגנת הצרכן לא חל על חברה זרה היא אמירה כללית ולא נכונה.

יצחק וקנין: עד היום היו הפרות, נכון, הרי שמענו.

יצחק וקנין: מי טיפל בהפרה הזאת?

יצחק וקנין: דרך מי?

יצחק וקנין: את עשית את זה באופן פרטי?

יצחק וקנין: דרך משרד עורכי דין תבעתם את החברה?

יוליה מלינובסקי: ניסיתי לפנות למועצה לצרכנות.

יוליה מלינובסקי: לא קיבלתי שום מענה.

יצחק וקנין: אני עולה מדרגה.

יצחק וקנין: ההיפך, אני הולך דרך השכל הישר.

יצחק וקנין: את היום, כשהייתה לך בעיה - -

יוליה מלינובסקי: כשפניתי לחברה, זרקו אותי.

יצחק וקנין: הלכת למשרד עורכי דין.

יצחק וקנין: הם תבעו, קיבלת כסף.

יצחק וקנין: זה כשלא היה חוק.

יצחק וקנין: עכשיו יש חוק.

לאה ורון: לא היה תיקון לחוק.

יצחק וקנין: זאת אומרת, הרשות להגנת הצרכן לא הייתה.

אתי בנדלר: ולא כל רשות אחרת.

יצחק וקנין: לא הייתה כל רשות אחרת.

יצחק וקנין: שמנו עוד הכבדה אחת מעל הדבר הזה, שמנו את הרשות להגנת הצרכן.

יצחק וקנין: למה שהיא לא תפעל, למה שהיא לא תעשה?

יצחק וקנין: קצת תמוהה בעיני הדרישה לבקש את משרד התחבורה, כי גם ככה רת"א, שהוא אחד הזרועות הארוכות של משרד התחבורה, מפקח על כל המערכות ובודק שהדברים נעשים על פי החוק.

יצחק וקנין: אני לא מקבל את מה שאתם אומרים.

רון חלפון: אני אתחיל מהשורה התחתונה.

רון חלפון: אנחנו מתנגדים לכך שרת"א תיקבע כגורם אוכף של חוק שירותי תעופה.

רון חלפון: רת"א הוא רגולטור בטיחותי.

רון חלפון: אדוני מכיר היטב את הסמכויות שיש לו, את עומס העבודה.

רון חלפון: הוא לא גוף שמטפל בעניינים צרכניים.

רון חלפון: יש רשות ממשלתית אחרת שמטפלת בעניינים צרכניים.

רון חלפון: אני לא סבור שיש בעיה עם תחולתו של החוק.

רון חלפון: חוק שירותי תעופה חל באופן אקס טריטוריאלי, עם מפעילים זרים.

רון חלפון: זה כתוב במפורש.

רון חלפון: זה נכון שבנוגע לחוק הגנת הצרכן יש שאלה משפטית אם הוא חל או לא, אבל השאלה הזאת לא רלוונטית לעניינינו.

רון חלפון: בחוק הזה זה כתוב באופן מפורש.

רון חלפון: אנחנו נבקש להתנגד לשינוי הגורם האוכף, אנחנו נבקש שהרשות להגנת הצרכן תישאר.

רון חלפון: בכל מדינה באירופה יש גוף שאוכף.

רון חלפון: בכמחצית מהמדינות זה באמת רת"אות שעוסקות בעניינים צרכניים - יש כאלה - ובחצי השני זה הרשות להגנת הצרכן.

יצחק וקנין: עורכת דין טירי, אולי תשלימי את מה שרצית.

חנה וינשטוק טרי: הסוגיה מחוק הגנת הצרכן לא אמורה להשליך על הסוגיה פה.

חנה וינשטוק טרי: אם בחוק נאמר בצורה מפורשת שהוא אקס טריטוריאלי, אנחנו נמצאים במטריה אחרת לגמרי.

חנה וינשטוק טרי: בחוק הגת הצרכן, מכיוון שלעניין טריטוריאלי אין סעיף ספציפי, מתעוררת השאלה מבחינת אכיפה.

חנה וינשטוק טרי: מבחינת הדין האזרחי אפשר לומר שהדין חל בנסיבות מסוימות.

חנה וינשטוק טרי: אני לא אכנס לזה, כבר דיברתי על זה בדיונים קודמים.

חנה וינשטוק טרי: מבחינת האכיפה יש קושי.

חנה וינשטוק טרי: כדי לאכוף אנחנו בודקים אם יש פעילות עסקית מסוימת בתוך שטח מדינת ישראל.

חנה וינשטוק טרי: שוב, זה בגלל נקודת המוצא של טריטוריאלי ואקס טריטוריאלי.

חנה וינשטוק טרי: כל מה שקורה במסגרת חוק הגנת הצרכן לא רלוונטי למסגרת של חוק שירותי תעופה.

חנה וינשטוק טרי: אם חוק שירות תעופה הוא אקס טריטוריאלי, אז הוא מאפשר להטיל או לבצע פעולות אכיפה מול חברות - -

רון חלפון: אם עלתה פה הצעה שרת"א או משרד התחבורה ישללו היתרי הפעלה לחברות שמאחרות, זה שולל לחלוטין - -

יצחק וקנין: את האמנה הבינלאומית.

רון חלפון: זה לא מקובל.

רון חלפון: אנחנו לא עכשיו בגלל איחורים או עיכובים - -

יוליה מלינובסקי: למה אתה לא אוכף על כאלה שהם מפרים סדרתיים?

יוליה מלינובסקי: אותה חברה שאני טסתי בה.

אתי בנדלר: אין לו סמכות.

אתי בנדלר: החוק לא קבע עד היום.

יוליה מלינובסקי: כשהם נותנים את ההיתרים.

יוליה מלינובסקי: לאותה חברה שטסתי איתה היה שם מאוד מאוד רע.

יוליה מלינובסקי: כולם ידעו שהחברה הזאת עושה צרות באופן קבוע.

יוליה מלינובסקי: למה אתם לא מטפלים בהם?

רון חלפון: הסיבה היא שאין לנו סמכות לכך.

דן פוגלמן: אנחנו מייחלים ליום שבו יאכפו חוקים גם נגד חברות זרות.

דן פוגלמן: חקיקה צרכנית זה הכל בסדר.

דן פוגלמן: חברות תעופה ישראליות, כמו שאמר הנציג של ישראייר, מקיימות את החוק.

דן פוגלמן: ציינה חברת הכנסת מקרה שלא קשור לחברה ישראלית.

דן פוגלמן: אנחנו משלמים, כמו שחבר הכנסת טיבי יודע, הרבה מאוד כסף בגין החוק הזה.

דן פוגלמן: אנחנו לא רואים שזה נאכף נגד חברות זרות.

קריאה: למה הכללה?

דן פוגלמן: לא כולם.

יצחק וקנין: אני מסכים איתך לחלוטין שהחוק הזה צריך להיות שוויוני מבחינת הסנקציות, ושהפעולה שנעשית כנגד חברת אל על חייבת להיות כנגד חברות אחרות.

דן פוגלמן: שמיים פתוחים, נותנים לכל החברות להיכנס, הכל בסדר, אבל כשיש אכיפה לא שוויונית אנחנו הם אלה שנפגעים.

דן פוגלמן: אנחנו לא יכולים לשחק באותו מגרש משחקים כאשר האכיפה היא לא שוויונית.

דן פוגלמן: חברות ישראליות שמשלמות מיליוני שקלים, אפילו עשרות מיליוני שקלים לפי החוק, נכנסות לכללי משחק שהם לא שוויוניים.

דן פוגלמן: חברות אחרות, אני לא אומר כולן, לא.

דן פוגלמן: ציין כרגע עורך דין חלפון שיש בעיה באכיפה.

דן פוגלמן: הוא ציין את הדברים בצורה הכי ברורה שיש.

אליהו רביבו: אני מהשטח יכול לומר שבמשך שנים חברות התעופה הזרות מאחרות באופן סדרתי.

אליהו רביבו: יש נשפטים שלא מגיעים בכלל לישראל.

אליהו רביבו: הם מצפצפים על החוק.

אליהו רביבו: אף אחד לא יכול לאכוף את הדין כלפיהם.

אליהו רביבו: הנוסעים הם שנפגעים בנושא הזה.

אליהו רביבו: הם נשארים עם פסיקה, רק בלי יכולת לאכוף אותה.

גיל ברגפרוינד: אנחנו תומכים בזה שהרשות להגנת הצרכן תאכוף את החוק.

גיל ברגפרוינד: כמובן שככל שיש איזו שהיא מגבלה בכלים שעומדים לרשותה, שיהיה רשום בחוק מה הן הסמכויות.

גיל ברגפרוינד: זה יפתור את המחלוקות.

דוד שפרכר: אני בדעה שרת"א צריכה להיות מופקדת על הנושא הזה, בין היתר גם מבחינת ההקבלה לתחיקה הבינלאומית.

דוד שפרכר: רוב הגופים באירופה הם רת"א או קשורים רת"א.

דוד שפרכר: במסגרת המדיניות של השמיים הפתוחים עם אירופה יכול להיווצר דיאלוג בין רת"א לבין הגופים האחרים.

דוד שפרכר: זה יכול לפתור בעיות לא מעטות.

יצחק וקנין: אני חושב, מכיוון שאני מכיר את חוק הטיס טוב, שזה היה צריך להיות ברת"א.

יצחק וקנין: זאת דעתי האישית, אם רוצים מישהו שיש לו שיניים.

יצחק וקנין: אם אתה שואל אותי, זה מבחינת הסדר הנכון, כדי שיהיה מורא מסוים לאותן חברות, אחרת קצת יהיה קשה לאכוף.

אחמד טיבי: זו עמדת חברי הכנסת.

יצחק וקנין: אני מכיר את חוק הטיס טוב, אני יודע מה ההשלכות של הרגולטור הישיר על המערכת.

יצחק וקנין: זאת דעתי.

יצחק וקנין: זה בלי לפגוע ברשות להגנת הצרכן.

יצחק וקנין: זה במקרה הספציפי, מכיוון שיש פה חברות שהן לא מהארץ.

יצחק וקנין: על אל על אפשר להשית את זה, היא חברה ישראלית.

אסף רזיאל: מבלי להיכנס רגע לסוגיה איזה גוף ממשלתי צריך לאכוף את הוראת החוק, לדעתי, לאור הערתו האחרונה של היושב-ראש, יכול להיות שיש פה עוד נושא לדיון שצריך ללבן.

אסף רזיאל: רק לתקן עיוות אחד שנוצר פה מסביב לשולחן הזה, וזה ביחס לחברות התעופה הזרות.

אסף רזיאל: רוב חברות התעופה הזרות, החברות הוותיקות, מקיימות את הוראות הדין.

אסף רזיאל: אוכפים כנגדן את הוראות הדין בצורה זהה לחלוטין כמו על החברות הישראליות, ותעיד על כך נציגת בריטיש איירוויס ואיבריה שיושבת מולי.

אסף רזיאל: יש חברות סוררות.

אסף רזיאל: אני מניח שדוגמאות כאלו של חברות סוררות תמצאו בכל מדינה בעולם, בין אם הן מקומיות או לא מקומיות.

אסף רזיאל: צריך לתקן את העיוות הזה.

אסף רזיאל: החברות המסורתיות והידועות מקיימות את ההוראות.

אסף רזיאל: אנחנו פה גם בשמן.

אסף רזיאל: הן לוקחות ברצינות מאוד את תיקוני החקיקה ואת הדיונים שנעשים בפני הוועדה המכובדת, ולראיה כל מי שיושב סביב השולחן הזה.

יצחק וקנין: את דעתי אמרתי.

יצחק וקנין: אני חושב שמן הראוי שרת"א תיקח עליה את הדבר הזה.

אסף רזיאל: יכול להיות שלאור הערתו של אדוני צריך ללבן את העניין הזה.

אסף רזיאל: אולי כרגע עוד מוקדם להחליט בסוגיה.

יצחק וקנין: אם האוצר מתקצב סעיף כזה, הוא יכול לתקצב אותו ברת"א.

יצחק וקנין: זה לא משנה איפה הוא מתקצב אותו.

יצחק וקנין: זאת דעתי.

יצחק וקנין: אני לא יודע אם כרגע אפשר לעשות את השינויים האלה.

יצחק וקנין: אולי לקראת שנייה ושלישית אפשר לעשות את השינוי.

יצחק וקנין: דעתי שזה צריך להיות ברת"א, חד וחלק.

אחמד טיבי: דעתנו היא שלרת"א יש יותר שיניים.

יצחק וקנין: למרות דבריו של ידידי חלפון.

יוליה מלינובסקי: הם בין כה עובדים עם החברות האלו על בסיס קבוע.

יצחק וקנין: יש אפשרות לרת"א להצר את צעדיהם בדברים אחרים, אם הם לא - -

אתי בנדלר: נציגת רת"א איננה כאן, לכן אי אפשר לשמוע את עמדתם.

אתי בנדלר: עמדתם המסורתית, כפי שמוכרת לנו מדיונים אחרים, היא שהם אינם מוכנים ואינם בנויים לטיפול בעניינים צרכניים.

אתי בנדלר: יכול להיות שיהיה איזה שהוא שינוי.

אתי בנדלר: בהצעת החוק דובר על הרשות להגנת הצרכן והסחר ההוגן.

אתי בנדלר: בזה הממשלה תמכה.

אתי בנדלר: אינני יודעת אם הממשלה תתמוך בהצעה להסמיך את רת"א לטפל בנושאים שהם עד היום לא טיפלו בהם.

אתי בנדלר: אני מציעה, כדי להתקדם עם הצעת החוק, לאשר את הסעיף כפי שהוא, לציין במפורש בדברי ההסבר שבעת הכנת הצעת החוק תדון הוועדה האם הרשות להגנת הצרכן והסחר ההוגן היא אכן הרשות שראוי למנותה כרגולטור של החוק ואיזה סמכויות יינתנו לה, ובמקביל, לבקש מנציגי הממשלה שידונו בשאלה הזאת, יגבשו עמדת ממשלה לגבי הגוף ולגבי הסמכויות.

רון חלפון: כרגע יש לנו עמדת ממשלה.

אתי בנדלר: בסדר, אבל הנושא הזה יעלה כך או כך שוב לדיון, אני מבינה.

יוליה מלינובסקי: הדברים משתנים.

יצחק וקנין: כרגע נאשר את הסעיף כפי שהוא.

דן פוגלמן: אני רק רוצה לתקן את דבריי בעקבות דבריו של עורך דין רזיאל ונציגי בריטיש שיושבים כאן.

דן פוגלמן: לא אמרתי כל החברות הזרות.

דן פוגלמן: התכוונתי לחברות שלא מקיימות את החוק.

דן פוגלמן: יש כאלו, יש אחרות.

יצחק וקנין: אנחנו נשתדל לנסוע אל על, וזה בלי לעשות פרסומת, אבל לפעמים אין לנו ברירה.

גיל ברגפרוינד: החברה מספר 4 בנתב"ג היום זו חברת לואו קוסט.

גיל ברגפרוינד: היא לא מיוצגת פה על ידי אף אחד.

קריאה: בכוונה היא לא מיוצגת.

גיל ברגפרוינד: ברור.

יצחק וקנין: היא לא צריכה להיות מיוצגת.

גיל ברגפרוינד: היא עושה מה שהיא רוצה.

יצחק וקנין: איך אמרו?

יצחק וקנין: "לא ברעש ה'".

יוליה מלינובסקי: אדוני היושב-ראש, לא צריך לפחד מדברים חדשים.

יצחק וקנין: הדבר ברור, אני מסכים איתך.

יצחק וקנין: אני אמרתי את הדברים.

יצחק וקנין: רת"א לא נמצאת פה.

יוליה מלינובסקי: פעם פחדו מהממונה על חוק חופש המידע.

יוליה מלינובסקי: היום זה כבר טבעי, כי יש בכל משרד ממשלתי.

יוליה מלינובסקי: לא יהיה נורא אם יהיה מישהו ברת"א שיתעסק בעניינים צרכניים.

יוליה מלינובסקי: אפשר לחיות עם זה.

יוליה מלינובסקי: זו האמירה שלי לנציגי רת"א.

יצחק וקנין: זה לא הבהיל אותנו שהוא אמר שרת"א לא כל כך רוצה.

יוליה מלינובסקי: הבנתי שהם לא רוצים.

יצחק וקנין: אני מצביע על הוספת סעיף 18א כפי שהוא, כאשר בקריאה שנייה ושלישית אולי יגיעו להסכמות אחרות.

יצחק וקנין: מי בעד, מי נגד?

יצחק וקנין: בעד – פה אחד

יצחק וקנין: נמנעים – אין

יצחק וקנין: הסעיף אושר.

לאה ורון: חברת הכנסת יוליה מלינובסקי מצביעה במקום חבר הכנסת חמד עמאר, וחבר הכנסת אחמד טיבי מצביע במקום חבר הכנסת דב חנין.

אתי בנדלר: סעיף 20 לחוק העיקרי, עניינו בסייג לזכאות בשל קבלת הטבה לפי דין זר.

אתי בנדלר: הוא קובע לאמור: נוסע שקיבל הטבה לפי דין זר בשל נסיבות המקיימות עילה מזכה, לא יהיה זכאי להטבות לפי החוק מאותו סוג שקיבל.

אתי בנדלר: דהיינו, אם מישהו בחר לתבוע לפי דין זר, קיבל הטבות לפי דין זר, הוא לא יהיה זכאי להטבות לפי חוק זה מאותו סוג שקיבל.

אתי בנדלר: אם הוא קיבל פיצוי בשל איחור, הוא לא יוכל לתבוע כאן על פיצוי בשל אחר.

לאה ורון: אין הטבות כפולות.

אתי בנדלר: מה שמציע חבר הכנסת טיבי, ואני מתעלמת לרגע מהתיקון המוצע לכותרת השוליים, הוא להוסיף סעיף קטן לאותו סעיף, שבו ייאמר: נוסע שמתקיימות לגביו נסיבות המותאמות למזכה לפי הוראות חוק זה, ועילה לקבלת הטבות לפי דין זר לגבי אותה פסקה, רשאי לבחור אם לקבל הטבה לפי הדין הזר או לפי הוראות חוק זה.

אתי בנדלר: המצב המשפטי היום הוא שנוסע שזכאי לפי הדין הזר או לפי הדין הישראלי, אם האיחור היה בשדה תעופה במדינה זרה, הוא יכול לתבוע שם.

אתי בנדלר: ככלל, הוא יתבע לפי הדין החל באותה מדינה שבה הוא תובע.

אתי בנדלר: אם הוא תובע הטבות לפי החוק בישראל, בבית המשפט המוסמך בישראל, חלים כאן כללי ברירת הדין כמו שהם חלים לגבי כל נושא אחר, למעט עשיית הדין בנאצים.

אתי בנדלר: יש כללי ברירת דין.

אתי בנדלר: מה אומרים כללי ברירת הדין?

אתי בנדלר: ככלל, חל חוק המדינה, דהיינו החוק הישראלי, אבל הוא רשאי לנסות ולבקש מבית המשפט להחיל את הדין הזר.

אתי בנדלר: בית המשפט יפעיל את שיקול דעתו האם במקרה זה יש מקום להיענות לבקשה.

אתי בנדלר: ההחלה של הדין נעשית לפי מבחנים שנקבעו בפסיקה.

אתי בנדלר: עניינם מבחני הזיקות השונות.

אתי בנדלר: אני יכולה לחשוב על מקרה שבאה קבוצה זרה, קבוצה של תושבים זרים לטיול בארץ, ואירעה איזו שהיא תקלה.

אתי בנדלר: אם הם מחליטים לתבוע בישראל, יכול להיות שבגלל שהם קנו את הכרטיסים בחו"ל מחברה זרה והם רובם תושבים זרים, אם לא כולם, בית המשפט יחליט להחיל את הדין הזר בתביעה בארץ.

אתי בנדלר: מה שמוצע כאן זה לסטות מכללי ברירת הדין הנוהגים בכל תחומי המשפט בארץ, לקבוע חוק ברירה לתובע עצמו.

יצחק וקנין: שזה לא שיקול של בית המשפט.

אתי בנדלר: לא שבית המשפט יחליט, אלא שהתובע הוא זה שיחליט איזה דין יחול.

אתי בנדלר: זאת משמעות ההצעה.

אתי בנדלר: אני הבעתי כבר את דעתי.

אתי בנדלר: אני תומכת נלהבת של כל התיקונים בהצעת החוק, חבר הכנסת טיבי יודע את זה, אבל לסעיף הזה אני חושבת שמבחינה משפטית אין לקבל את ההצעה.

אתי בנדלר: אני לא חושבת שראוי לסטות מכללי ברירת הדין החלים במדינת ישראל.

אתי בנדלר: יש מקרה אחד או שניים, שזה עשיית דין בנאצים ועוד מקרה אחד שאינני זוכרת, שיש קביעה איזה דין חל.

שירלי קציר: חטיפת ילדים.

אתי בנדלר: זכרתי שיש עוד משהו, רק לא זכרתי באיזה תחום.

אתי בנדלר: לקבוע כאן באופן קטגורי שתובע יכול להחליט איזה דין יחול, זו עמדתי.

דוד שפרכר: אפשר למחוק את סעיף 8?

יצחק וקנין: כן.

לאה ורון: תיקון סעיף 20 נמחק.

אחמד טיבי: אנחנו רוצים לתת אפשרות של בחירה.

יצחק וקנין: אומרת היועצת המשפטית של הוועדה שזה בניגוד לעקרונות הקיימים בפסיקה הישראלית, דהיינו, מי שיכול להחליט את ההחלטה הזאת זה בית המשפט.

יצחק וקנין: צריך לתת לו את האפשרות להגיד: כן, אני רואה לנכון, במקרה הספציפי הזה אני מאשר את הפעולה הזאת.

דוד שפרכר: אני רוצה להעיר מתוך הניסיון שלי בעבודה, כי אני עובד כל הזמן עם חברות תעופה, בין היתר עם חברות תעופה ישראליות.

דוד שפרכר: כאשר נוסע רוצה לתבוע לפי הדין האירופי, ויש באמת שוני מהותי בין הדין הישראלי לבין הדין האירופי בנושא של איחור טיסה, כי איחור של למעלה מ-3 בטיסה מזכה באירופה בפיצוי, מה שלא לפי החוק הישראלי, אז יש חברות ישראליות שעונות לנו שהן בכלל לא כפופות לחוק האירופי.

יצחק וקנין: כי החוק פה אומר 8 שעות, לא 3 שעות.

דוד שפרכר: מה שאנחנו אומרים זה שלנוסע תינתן האפשרות לתבוע לפי איזה דין שהוא רוצה.

דוד שפרכר: אם הוא מגיע לבית המשפט בישראל, זה יהיה לפי החוק הישראלי.

דוד שפרכר: אם הוא ירצה להגיע למקום אחר, זה יהיה לפי הדין של אותו המקום.

דוד שפרכר: אם נוסע רוצה לתבוע איזו שהיא חברה ישראלית בגין איחור של מעל ל-3 שעות משדה תעופה אירופי לישראל, הוא יוכל לבחור לפי איזה דין לבקש את הפיצוי מחברת התעופה.

דוד שפרכר: במידה והוא אומר שזה יהיה לפי סעיף 5 בנוהל אירופי 261, הוא יעשה את מה שהוא יעשה.

דוד שפרכר: אם הוא ירצה אחר כך להגיע לבית משפט או לבקש סיוע מגורם האכיפה, במקרה הזה הוא יצטרך לפנות לגורם האכיפה באירופה, לבית המשפט באירופה, לא לבית המשפט בישראל.

דוד שפרכר: אנחנו דיברנו על זה פה בדיון.

דוד שפרכר: אם הוא ירצה, לעומת זאת, להיעזר בבית משפט ישראלי, זה ייעשה אך ורק לפי החוק הישראלי.

אתי בנדלר: זה לא מה שמוצע בהצעת החוק הזאת.

דוד שפרכר: דיברנו על זה בהרחבה בהרבה מאוד דיונים.

אתי בנדלר: אני אגיד לך מה אני אמרתי.

אתי בנדלר: אמרתי שגם אם היום אני רוצה לתבוע במדינת חוץ, כשהם אומרים שהם משלמים רק לפי החוק הישראלי, אני יכולה להגיד להם שאני מבקשת להביא לידיעתם שבכוונתי להגיש תביעה בבריסל ושאני מבקשת להחיל את הדין הזר עלי.

אתי בנדלר: יכולה חברת התעופה להגיד לי: אם אנחנו משלמים כאן, אנחנו משלמים רק לפי הדין הישראלי.

אתי בנדלר: אם את רוצה לגמור את זה בחוץ לארץ, אנחנו מוכנים לשלם לך לפי הדין הישראלי.

אתי בנדלר: אם תתבעי בחוץ לארץ, בבריסל, נדע להתמודד עם העניין.

אתי בנדלר: אני אעשה את השיקול שלי אם אני מוכנה להסתפק בפיצוי שהם מוכנים לתת לי לפי הדין הישראלי, או שאני אפגוש אותם בבריסל.

אתי בנדלר: גם היום אני יכולה.

דוד שפרכר: ככה הדברים לא פועלים באירופה.

דוד שפרכר: כאשר מוגשת בקשה לפיצוי מחברת אמריקן איירליינס באירופה, זכותו של הנוסע לבקש את זה מהנציגות של אמריקן איירליינס באירופה, או ישירות מההנהלה הראשית בארצות הברית.

דוד שפרכר: אני יודע שיש לא מעט נוסעים בחברות תעופה ישראליות ששולחים מכתבים לחברות תעופה ישראליות בישראל על סמך התחיקה האירופית.

דוד שפרכר: יותר ויותר מתקבלות תשובות מהחברות הישראליות על כך שהן לא מוכנות לאכוף את החוק האירופי.

אתי בנדלר: הן לא מוכנות לשלם לפי התחיקה האירופית, כי הן יוצאות מתוך הנחה שאם תגיש את התביעה, אתה תגיש אותה בישראל.

דוד שפרכר: לא בהכרח.

דוד שפרכר: זה גורם להרבה מאוד בעיות.

אילת שמעון: אני רוצה להצטרף לדבריה של היועצת המשפטית של הוועדה.

אילת שמעון: זה המצב המשפטי היום.

אילת שמעון: אם צרכן רוצה, הוא יכול לתבוע באירופה.

אילת שמעון: הוא יכול לאיים שהוא יתבע באירופה, לבקש את הפיצוי על זה.

אילת שמעון: אין להצעה שלך להוסיף על המצב הקיים.

דוד שפרכר: אנחנו מנסים לפתור בעיות אמיתיות שקיימות.

דוד שפרכר: סליחה שאני אומר את זה, אבל בעיות שהן בין היתר עומדות בניגוד מוחלט להסכם עם אירופה.

דוד שפרכר: באותו הסכם כתוב שכל אחד יכבד את החוקים של השני.

דוד שפרכר: לא תתקבל איזו שהיא החלטה כלשהי באירופה על כך שאסור לתבוע לפי הדין הישראלי.

אתי בנדלר: גם פה אין החלטה.

יצחק וקנין: גם פה אין החלטה כזאת.

יצחק וקנין: אתה בוחר לעצמך.

אתי בנדלר: החוק אומר שאתה לא יכול לקבל כפל.

יצחק וקנין: אתה לא יכול לחייב את אל על לשלם לך על פי איזה תעריף שנקבע שם.

יצחק וקנין: מה שנקבע, נקבע פה.

יצחק וקנין: החוק פה הוא זה שמחייב אותם.

יצחק וקנין: נתת דוגמה של השעות.

דוד שפרכר: אבל זה לא נכון, הם כפופים לנוהל האירופי.

אתי בנדלר: הם לא רוצים שתגיש תביעה בחוץ לארץ.

דוד שפרכר: אנחנו לפני תביעה, אנחנו רק במכתב.

יצחק וקנין: הדברים ברורים.

יצחק וקנין: אני לא רואה סתירה בין הדברים.

אתי בנדלר: נניח שאני עכשיו מייצגת חברה ישראלית.

אתי בנדלר: פונה אלי ישראלי בארץ.

אתי בנדלר: אם פונים אלי ואומרים לי שאם אני לא אשלם לפי הדירקטיבה האירופית או לפי החוק שחל בבריסל יגישו נגדי תביעה, אני ארוץ היום לשלם לפי הדירקטיבה האירופית?

רון חלפון: או לפי החוק הטורקי, או לפי החוק הרוסי.

יצחק וקנין: אין מציאות כזאת.

דוד שפרכר: המכתבים יישלחו לנציגות שלהם בחוץ לארץ?

אתי בנדלר: זה לא משנה לאן אתה שולח.

אתי בנדלר: הם יגידו שהם משלמים לפי הדין הישראלי, כאשר אתה תודיע להם: אנחנו ניפגש בבית משפט בטורקיה.

דוד מלובני: אני רוצה לדבר בשם הצרכנים, שהם האנשים החלשים.

דוד מלובני: בחוק צריך לתת להם כלים שקצת יאזנו את יחסי הכוחות בין גופי הענק של חברות התעופה לצרכן הקטן.

דוד מלובני: התיקון הזה חשוב מדרגה ראשונה.

דוד מלובני: אני חושב שהצרכנים היו מאוד שמחים אם הוא היה מתקבל.

דוד מלובני: זה דבר אחד.

דוד מלובני: דבר שני, החוק האירופי הוא חוק דינאמי, הוא זז.

דוד מלובני: אני גם פעיל שם.

דוד מלובני: אני יודע שכל הזמן הם מוסיפים דברים, אני יודע שהם עוזרים לצרכנים מול חברות הענק.

דוד מלובני: את הדבר הזה אפשר גם לחבר להחלטה האחרונה שיצאה מבית המשפט העליון - אמנם זה לא אחד לאחד - בעניין של פייסבוק, שאפשר לדון בישראל לפי החוק של קליפורניה.

דוד מלובני: העולם שלנו מצטמצם.

דוד מלובני: צריך לתת כלים לצרכנים להתמודד במצבים מאוד מאוד קשים.

יצחק וקנין: איך יישמו את החוק של קליפורניה פה?

דוד מלובני: חברות התעופה, למרבה הצער, מנצלות את הכוח שלהן, מצד אחד, ואת חוסר האונים של הרבה מאוד צרכנים שנמצאים במצב קשה, מצד שני.

דוד מלובני: לי נראה שהתיקון הזה הוא מאוד מאוד חשוב.

אתי בנדלר: חבר הכנסת טיבי, האם אתה רוצה הצבעה על מה שהצעת, או שאתה חוזר בך מההצעה?

אחמד טיבי: אני מסתפק במה שאת אמרת.

אתי בנדלר: אז סעיף 8 נמחק.

איתי עצמון: סעיף 9 להצעת החוק, עניינו תיקון לחוק רישוי שירותי התעופה.

איתי עצמון: בחוק רישוי שירותי התעופה, התשכ"ג-1963, בסעיף 8ג(א1)(2), במקום הסיפה החל במילה "ובלבד" יבוא "לרבות טיסה הכוללת חניית ביניים רק בשדה התעופה ממנו מתחיל קטע הטיסה המחבר בין יעד הביניים לבין ישראל, ובלבד שהונפק לנוסע כרטיס טיסה הלוך ושוב לטיסה מישראל".

איתי עצמון: אני מזכיר שחוק רישוי שירותי התעופה תוקן בתיקון עקיף כשנחקק החוק העיקרי, חוק שירותי תעופה שבו אנחנו דנים.

איתי עצמון: עניינו בחובת מפעיל שמקבל היתר הפעלה מרשות התעופה האזרחית למנות אדם, נציג שיהיה נוכח בשדה התעופה 3 שעות לפחות לפני מועד ההמראה המתוכנן של הטיסה, עד תום 30 דקות לאחר המראתה.

איתי עצמון: הוא יהווה כתובת לנוסעים לטיפול במקרים של עילות מזכות לפי החוק, כלומר, איחור, ביטול וכיוצא בזה.

איתי עצמון: התיקון שמוצע כאן נועד לצמצם את החובה למנות את אותו נציג כך שהיא תחול רק בשדה התעופה שממנו מתחיל קטע הטיסה בין יעד הביניים - בטיסה שכוללת חניית ביניים - לישראל, וזה כל עוד הונפק לנוסע כרטיס טיסה הלוך ושוב לטיסה מישראל.

יצחק וקנין: יש הערות?

אתי בנדלר: מדוע יש את הסייג הזה שצריך להיות כרטיס הלוך ושוב לישראל?

אתי בנדלר: מה אם קניתי רק לכיוון אחד ויש בעיה?

שירלי קציר: זה גם תופס.

שירלי קציר: זו כל טיסה מישראל ואליה.

שירלי קציר: זה חל גם חד-כיווני.

איתי עצמון: אם כך, הסיפא צריכה להימחק.

אתי בנדלר: יש לי הרגשה שיש כאן טעות.

רון חלפון: הסיפא לקוחה מהנוסח הקודם.

אתי בנדלר: יכול להיות שכבר אז נעשתה הטעות.

רון חלפון: נכון.

רון חלפון: אנחנו ניסינו להתחקות אחר הרציונל.

רון חלפון: אני לא יודע מה הרציונל של הפסקה "ובלבד".

רון חלפון: מבחינתנו אפשר להשמיט את הסיפא.

אתי בנדלר: אפשר להשמיט את הסיפא "ובלבד שהונפק כרטיס הלוך ושוב"?

יצחק וקנין: כן.

גיל ברגפרוינד: אולי כדאי רק להדגיש שזה כולל את שני המקרים.

לאה ורון: הנציג של חברת התעופה שמקבל את המזוודות, שעושה את ההושבה, יכול להיות גם הנציג לעניין טיפול בנוסעים, או שצריך להעסיק במשך 24 שעות נוספות איש נוסף?

רון חלפון: תיאורטית כן.

רון חלפון: זה עניין שאפשר לשאול את חברות התעופה.

לאה ורון: אז בוא נשאל אותן.

רון חלפון: בטיסות הישירות אנחנו לא נוגעים, המצב יישאר כפי שהוא.

רון חלפון: אתה יכול להגיע מישראל עם חניית ביניים אחת או יותר לאלפי יעדים ברחבי העולם.

רון חלפון: לא ייתכן שאנחנו נבקש בקרלה שבהודו שיעמוד איזה מישהו למקרה שיבוא נוסע ישראלי או שניים.

רון חלפון: זה לא ישים.

אסף רזיאל: בחוק העיקרי, בסעיף 14, יש חובת גילוי ויידוע.

אסף רזיאל: אני חושב שצריך לחדד בסעיף הזה שהחובה תחול רק באותו שדה תעופה שממנו מתחילה הטיסה הישירה לישראל.

אסף רזיאל: למה בא התיקון המוצע עכשיו?

אסף רזיאל: מכיוון שההגדרה של טיסה כוללת חניית ביניים, באו ואמרו שזה לא הגיוני להציב בכל נקודה, רק בנקודה שממנה מתחילה הטיסה לישראל.

אסף רזיאל: זה נוגע לתיקון של חוק שירותי תעופה, כאשר בחוק העיקרי יש חובות של גילוי ויידוע בשדה התעופה לפני הטיסה.

אסף רזיאל: אנחנו מציעים לצמצם את זה לקטע של הטיסה הישירה לישראל.

אתי בנדלר: אני מוכרחה לומר שאני לא בחנתי.

אתי בנדלר: אני שומעת את ההצעה הזאת עכשיו לראשונה.

אתי בנדלר: אני לא בחנתי אותה.

יצחק וקנין: אנחנו נאשר את הסעיף כפי שהוא.

יצחק וקנין: יש ויכוח על הסעיף הזה?

אתי בנדלר: על הסעיף הזה אין הערות.

אתי בנדלר: מסכימים למחוק את הסיפא.

אתי בנדלר: הוא אומר שהוא נזכר שיש עוד סעיף אחד שראוי לתקן.

יצחק וקנין: אנחנו נאשר את הסעיף כפי שהוא.

יצחק וקנין: אני מציע שתגיש משהו בכתב ליועצים המשפטיים.

יצחק וקנין: אולי הם יאפשרו לעשות את זה.

אתי בנדלר: בעיקר לחברי הכנסת.

אתי בנדלר: אם חבר כנסת לא מציע את ההצעה הזאת - -

יצחק וקנין: תגיש את זה אלי.

יצחק וקנין: אני אשב על זה עם מי שצריך.

יצחק וקנין: אתה אומר משהו רציונאלי.

יצחק וקנין: אנחנו מצביעים על ההצעה כפי שהיא.

אתי בנדלר: מעיר לי איתי שצריכים לקבוע מועד תחילה לתיקונים.

יצחק וקנין: מה אתם מציעים?

אתי בנדלר: נוסיף סעיף כך שמועד תחילתו של חוק זה ביום – פה נוסיף כוכבית - כאשר המועד ייקבע בעת הכנת הצעת החוק לקריאה שנייה ושלישית.

יצחק וקנין: אני מצביע על סעיף 9 ועל התחילה, כולל התיקון שהוצע על ידי איתי.

יצחק וקנין: מי בעד, מי נגד?

יצחק וקנין: בעד – פה אחד

יצחק וקנין: נמנעים – אין

יצחק וקנין: הסעיף אושר.

יצחק וקנין: אנחנו סיימנו את החוק.

יצחק וקנין: מכינים אותו לקריאה ראשונה.

לאה ורון: כבר נאמר על ידי היועצת המשפטית שמשרד האוצר הודיע שההצעה אינה כרוכה בעלות מתקציב המדינה.

יצחק וקנין: הדברים ברורים, הצבענו.

יצחק וקנין: החוק אושר לקריאה ראשונה.

יצחק וקנין: תודה לכולם.